Id-9 Summit bejn l-UE u r-Repubblika tal-Korea sar fid-19 ta' Ottubru fi Brussell. Dan iċċelebra l-55 anniversarju tar-relazzjonijiet diplomatiċi bejn l-UE u r-Repubblika tal-Korea u witta t-triq għal aktar tisħiħ tar-rabtiet bilaterali. Jean-Claude Juncker, il-President tal-Kummissjoni Ewropea u Donald Tusk, il-President tal-Kunsill Ewropew, irrappreżentaw lill-Unjoni Ewropea fis-Summit. Ir-Repubblika tal-Korea kienet irrappreżentata mill-President tagħha, Moon Jae-in. Ir-Rappreżentant Għoli tal-UE għall-Affarijiet Barranin u l-Politika ta' Sigurtà/Viċi President tal-Kummissjoni Ewropea, Federica Mogherini u l-Kummissarju tal-Kummerċ tal-UE Cecilia Malmström ipparteċipaw ukoll, flimkien ma' diversi Ministri mir-Repubblika tal-Korea. “Fl-2011, l-UE ftiehmet dwar l-ewwel Ftehim ta' Kummerċ Ħieles ma' pajjiż Asjatiku. Dak il-pajjiż kien ir-Repubblika tal-Korea", qal il-President Jean-Claude Juncker. “Il-benefiċjarji ta' dan il-ftehim kienu ċ-ċittadini u n-negozji tagħna, iżda jekk ir-relazzjoni kummerċjali tagħna trid tilħaq il-potenzjal sħiħ tagħha, jenħtieġ li niżguraw li dan il-ftehim qed jiġi implimentat sew. Fl-istess ħin, irridu nkomplu nneħħu l-idea li l-protezzjoniżmu jipproteġi, ikomplu ninvestu fil-multilateraliżmu u nkomplu nżidu l-kooperazzjoni tagħna fl-iżvilupp sostenibbli u fl-implimentazzjoni tal-Ftehim ta' Pariġi dwar il-Klima. Ninsab fiduċjuż li fis-snin li ġejjin, ir-relazzjonijiet tagħna se jkunu saħansitra aktar dinamiċi u li r-rabtiet tagħna iktar b'saħħithom minn issa.” Il-Presidenti Juncker, Tusk, u Moon impenjaw ruħhom li jkomplu jiżviluppaw is-Sħubija Strateġika bejn l-UE u r-Repubblika tal-Korea, li hija msejsa fuq tliet pilastri konkreti: Ftehim Imsaħħaħ ta' Sħubija u Kooperazzjoni; Ftehim ta' Kummerċ Ħieles ambizzjuż; u Ftehim Qafas ta' Parteċipazzjoni fl-operazzjonijiet tal-UE tal-immaniġġjar tal-kriżijiet. Is-Summit offra opportunità biex jiġu esplorati aktar oqsma għall-kooperazzjoni fi ħdan is-Sħubija Strateġika. Id-diskussjonijiet iffokaw fuq is-sitwazzjoni fil-Peniżola Koreana, fuq is-sitwazzjoni usa' fid-dinja, u fuq ir-relazzjonijiet kummerċjali. Is-Summit ipprovda wkoll opportunità biex il-Kummissjoni Ewropea u r-Repubblika tal-Korea jinizjalaw ftehim Orizzontali dwar l-Avjazzjoni u jiffirmaw Dikjarazzjoni Konġunta fejn jimpenjaw ruħhom li jaħdmu flimkien mill-qrib biex jiġġieldu s-sajd Illegali, Mhux Irrappurtat u Mhux Irregolat. Nindirizzaw l-isfidi globali flimkien L-UE u l-Korea huma magħqudin bil-valuri komuni tad-demokrazija, tad-drittijiet tal-bniedem u tal-istat tad-dritt. Il-Mexxejja affermaw mill-ġdid l-impenn qawwi tagħhom lejn il-multilateraliżmu u lejn ordni internazzjonali bbażat fuq regoli kemm politiċi kif ukoll ekonomiċi, filwaqt li jappoġġa wkoll l-azzjoni globali dwar it-tibdil fil-klima u l-ambjent. L-UE u l-Korea se jkomplu jippromwovu l-kummerċ ħieles, ġust u bbażat fuq ir-regoli, l-immodernizzar tas-sistema kummerċjali multilaterali bbażata fuq id-WTO, u se jkomplu bil-kooperazzjoni internazzjonali kontra l-protezzjoniżmu. Il-Mexxejja ddiskutew għadd ta' kwistjonijiet urġenti fuq l-aġenda globali, ewlenin fosthom il-prospetti għall-kisba ta' paċi u siġurtà dejjiema fil-Peniżola Koreana ħielsa mill-armi nukleari u biex tinstab soluzzjoni komprensiva permezz tad-diplomazija, filwaqt li jimplimentaw bis-sħiħ ir-Riżoluzzjonijiet rilevanti tal-KSNU. L-UE tappoġġa l-isforzi tar-Repubblika tal-Korea u l-inizjattivi diplomatiċi, b'mod partikolari t-tliet Summits inter-Koreani u dak bejn l-Istati Uniti u r-RDPK, u l-implimentazzjoni tar-riżultati tagħhom. L-UE tara l-iżvilupp tar-relazzjonijiet inter-Koreani, id-denuklearizzazzjoni, u l-istabbiliment ta' reġim ta' paċi fil-Peniżola Koreana bħala vitali mhux biss għall-paċi u s-sigurtà fl-Asja tal-Lvant, iżda għad-dinja kollha. F'dan il-kuntest, l-UE enfasizzat il-ħtieġa li r-Repubblika Demokratika tal-Poplu tal-Korea (RDPK) iżżarma b'mod sħiħ, verifikabbli u irriversibbli l-armi nukleari u armi oħra tal-qerda tal-massa kollha tagħha flimkien mal-missili ballistiċi u mal-programmi u l-faċilitajiet relatati. L-UE u r-Repubblika tal-Korea tennew l-impenn tagħhom li jkomplu jikkoordinaw mill-qrib dwar kwistjonijiet ta' politika barranija u ta' sigurtà. Fil-qasam tal-immaniġġjar tal-kriżijiet, l-UE u r-Repubblika tal-Korea se jkomplu bil-kooperazzjoni tajba skont il-Ftehim Qafas ta' Parteċipazzjoni UE-Repubblika tal-Korea, li bih ir-Repubblika tal-Korea kkontribwiet regolarment għall-operazzjoni navali tal-UE kontra l-piraterija ‘l barra mix-xtut tal-Qarn tal-Afrika, EU NAVFOR Atalanta. Bl-istess mod, huma ddiskutew u qablu li jikkooperaw aktar mill-qrib fl-implimentazzjoni tal-Aġenda 2030 għall-Iżvilupp Sostenibbli u biex jinkisbu l-Miri tal-Iżvilupp Sostenibbli tagħha, u ser isaħħu d-djalogu politiku bilaterali tagħhom dwar kwistjonijiet internazzjonali relatati mal-iżvilupp u se jippromwovu kooperazzjoni f'oqsma u f'pajjiżi terzi ta' interess reċiproku, b'mod partikolari fl-Asja u fl-Afrika. Titwessa' l-aġenda bilaterali biex jinkisbu aktar benefiċċji għaċ-ċittadini Il-mexxejja fakkru li l-Ftehim ta' Kummerċ Ħieles bejn l-UE u r-Repubblika tal-Korea kien suċċess ekonomiku li kabbar il-ġid għaż-żewġ naħat. L-UE hija t-tielet l-akbar sieħeb kummerċjali tal-Korea u l-Korea hija t-tmien l-akbar tal-UE; il-kummerċ annwali fi prodotti bejn l-UE u l-Korea issa jlaħħaq għal madwar EUR 100 biljun. F'dan il-kuntest, il-mexxejja esprimew il-fehmiet tagħhom dwar kif jista' jiġi żgurat li ċ-ċittadini u n-negozji tagħna jkunu jistgħu jgawdu l-benefiċċji kollha tal-ftehim. L-UE enfasizzat għadd ta' kwistjonijiet importanti: pereżempju, l-iżgurar tal-implimentazzjoni sħiħa tal-impenji antiki u vinkolanti dwar ix-xogħol taħt il-Kapitolu dwar il-Kummerċ u l-Iżvilupp Sostenibbli; il-ftuħ tas-suq Korean taċ-ċanga tal-UE mill-Istati Membri kollha tal-UE; u l-implimentazzjoni sħiħa tal-impenji fil-qasam tad-drittijiet ta' proprjetà intellettwali, inkluża l-protezzjoni ta' Indikazzjonijiet Ġeografiċi ġodda. Is-Summit kien ukoll opportunità biex il-Kummissarju Ewropew għall-Ambjent, l-Affarijiet Marittimi u s-Sajd, Karmenu Vella, u Kim Young-Choon, Ministru tal-Oċeani u tas-Sajd tar-Repubblika tal-Korea jiffirmaw dikjarazzjoni konġunta li fiha impenjaw ruħhom li jaħdmu flimkien mill-qrib biex jiġġieldu s-sajd Illegali, Mhux Irrappurtat u Mhux Irregolat. Ir-Repubblika tal-Korea hija r-raba' pajjiż li miegħu l-UE iffirmat din it-tip ta' dikjarazzjoni konġunta bħala parti mill-isforzi tagħha biex tindirizza l-aktar theddidiet serji għas-sajd sostenibbli u għall-bijodiversità tal-baħar fl-oċeani tad-dinja, b'konsegwenzi ambjentali u soċjoekonomiċi devastanti. Is-sħubija l-ġdida, f'konformità mal-miri tal-istrateġija tal-UE dwar il-Governanza tal-Oċeani, se tgħin biex isir skambju ta' informazzjoni dwar suspetti ta' attivitajiet ta' sajd Illegali, Mhux Irrappurtat u Mhux Irregolat, titjieb it-traċċabbiltà tal-prodotti tal-ħut u jiġi promoss is-sajd sostenibbli permezz tal-edukazzjoni u t-taħriġ. Sar progress eċċellenti fil-qasam tat-trasport, fejn din il-ġimgħa l-Kummissjoni Ewropea u r-Repubblika tal-Korea inizjalaw Ftehim Orizzontali dwar l-Avjazzjoni dwar ċerti aspetti tas-servizzi tal-ajru. Il-ftehim se jirrestawra ċ-ċertezza legali tat-22 ftehim bilaterali kollha dwar is-servizzi tal-ajru li r-Repubblika tal-Korea għandha ma' Stati Membri tal-UE billi tagħmilhom konformi mad-dritt tal-UE. L-għadd ta' passiġġieri li jivvjaġġaw direttament bejn ir-Repubblika tal-Korea u l-UE kiber b'medja ta' 10.1 % matul dawn l-aħħar ħames snin u fl-2017 laħaq total ta' 3.4 miljun passiġġier. Attwalment isiru titjiriet diretti tal-passiġġieri bejn għaxar Stati Membri tal-UE u r-Repubblika tal-Korea. Il-Ftehim Orizzontali dwar l-Avjazzjoni jirrifletti dan it-tkabbir fis-suq tal-avjazzjoni bejn l-UE u r-Repubblika tal-Korea u għandu jservi ta' katalist biex dawn il-flussi jiżdiedu. Iżjed informazzjoni tinsab hawnhekk. Il-mexxejja saħqu wkoll fuq l-impenji tagħhom li jimplimentaw il-Ftehim ta' Pariġi dwar il-Klima. Biex dan l-impenn politiku jiġi tradott fi proġetti konkreti, l-UE stabbiliet pjattaforma biex tiskambja l-aħjar prassi dwar l-azzjoni klimatika u biex issostni l-implimentazzjoni tas-Sistema tan-Negozjar tal-Emissjonijiet (ETS) tal-Gvern Korean biex jintlaħqu l-miri tal-Ftehim ta' Pariġi. L-Istrument ta' Sħubija tal-UE jappoġġa finanzjarjament ukoll skambji ta' artisti u persuni oħra mill-qasam tal-kultura kemm mill-UE kif ukoll mill-Korea, kooperazzjoni ekonomika bejn kumpaniji, kif ukoll il-promozzjoni ta' riċerka u tagħlim dwar kwistjonijiet relatati mal-UE fil-Korea u dan ikompli jżid il-firxa kumplessiva tar-relazzjoni. Aktar informazzjoni Websajt tas-Summit UE-Repubblika tal-Korea Skeda informattiva dwar ir-relazzjonijiet bejn l-UE u r-Repubblika tal-Korea Websajt tad-Delegazzjoni tal-Unjoni Ewropea għar-Repubblika tal-Korea Appoġġ għas-Sħubija Strateġika bejn l-UE u r-Repubblika tal-Korea taħt l-Istrument ta' Sħubija